text: Jørn Dohrmann vælger EU
  28 maj 2014 kl. 17.54
  Jørn Dohrmann, nyvalgt Europa-parlamentariker for Dansk Folkeparti, trækker sig fra byrådet i Kolding. Det sagde han onsdag aften i et direkte interview i TV SYDs 19,30-udsendelse. I første omgang vil han søge orlov.
  ? Du må vælge enten mellem Europaparlamentet eller Kolding Byråd, lød det klare råd til Jørn Dohrmann, da det nyvalgte sydjyske medlem af Europaparlamentet tidligere onsdag mødte stemmeslugeren Morten Messerschmidt på Cafe Sommersko i København.
  Også Dansk Folkepartis landsledelse mener, at Jørn Dohrmann skal forlade Kolding Byråd og koncentrere sig om EU. Jobbet som EU-Parlamentsmedlem er et fuldtidsjob, og derfor skal man ikke også have plads i et byråd, mener de i Dansk Folkeparti.
  Det tager Jan Dohrmann nu konsekvensen af og søger orlov fra byrådet i Kolding. Jørn Dohrmann har indtil nu både siddet i Folketinget og Kolding Byråd, men forlader nu altså begge poster, da Europa-Parlamentet ikke tillader, at medlemmerne samtidig sidder i deres hjemlandes parlament.
  